Hallerne hos Bladt Industries i Aalborg Øst står næsten tomme i juleferien. Men virksomheden er i gang med at fylde dem op med nye medarbejdere. Bladt Industries har fået en række nye ordrer fra flere vindmølleproducenter og skal nu gå fra 400 til 700 medarbejdere. - Det er rigtig godt for Bladt. Vi er meget stolte af, at vi har vundet indtil flere udbudsrunder hos vores kunder, siger Anne Kaptain, HR-direktør hos Bladt Industries. Bladt Industries producerer fundamenter til havvindmøller og har nu fået flere større ordrer hos Ørsted, CIP, Vattenfall og Geosea. - Vi søger en masse forskellige nye medarbejdere. Vi søger både folk til kontoret og til produktionen. Fremtiden ser god ud for Bladt, for det globale offshore-marked vækster årligt cirka 15 procent, siger Anne Kaptain. 250 af de nye arbejdspladser er i produktionen, men der skal også ansættes projektledere, indkøbere og andre kontormedarbejdere. Opkvalificere og træne nye medarbejdere Nyheden om de mange arbejdspladser vækker også glæde på jobcentret i Aalborg. - Det gør mit arbejde nemmere, og vi kan få sendt en masse folk i arbejde, siger Jesper Dahlgaard, jobcenterchef i Aalborg Kommune. Jobcentret i Aalborg er nu gået sammen med Dansk Metal og Tech College om at finde og uddanne nok medarbejdere til Bladt Industries. - Vi har en del ledige at tage af. Og så samarbejder vi med andre jobcentre i Nordjylland, så vi kan hente medarbejdere ind fra andre dele af regionen. Det kan også være, at der skal uddannes voksenlærlinge eller tages andre muligheder i spil, siger Jesper Dahlgaard. De mange ordrer fra vindmølleproducenterne vil holde virksomheden beskæftiget i minimum to år. Ryger de her medarbejdere så ud igen, når ordrerne er gennemført? - Det er ikke min forventning. Ind til sommerferien skal vi bruge cirka 300 nye medarbejdere. Og efter sommerferien har vi en forventning om at vinde nye ordrer og ansætte yderligere 200 medarbejdere, siger Anne Kaptain. Virksomheden håber på at finde flere af medarbejderne blandt nogle af de tidligere medarbejdere og regner også med at ansætte flere lærlinge og elever. Er du interesseret i at søge job hos Bladt Industries, kan du kontakte dem via deres hjemmeside.

Opsummering:
Bladt Industries i Aalborg vokser til næsten dobbelt størrelse og skal ansætte både timelønnede og funktionærer.